J. Brocka, poslanec: (2005-10-26):
Pozrite, vážení kolegovia, už tu ten príklad niekto povedal, pri neviem akom zákone, že keď si kabát začneme zle zapínať a ten prvý gombík nezapneme do prvej dierky, tak už môžeme robiť čokoľvek, proste bude to vyzerať, či komicky, alebo zle, ale už to nikdy nebude také krásne alebo pekné ako keď ten prvý krok urobíme správne. A mám taký pocit, že tu pri tejto dôchodkovej reforme to platí obdobne, že aj tento návrh, aj keď budem možno hovoriť niekedy ako opoziční kolegovia alebo kolega Burian, samozrejme, nebojím sa hovoriť o tom, že sú tam chyby. A ja si myslím, že to nebude hanba pre nikoho, ak tie chyby opravíme a ak nebudeme robiť kozmetické úpravy, ale naozaj opravíme chyby tak, aby boli ľudia spokojní s touto reformou. Mediálne naozaj tí, ktorí majú dôchodok ešte ďaleko, tak sa touto otázkou tak nezaoberajú, ale tých, ktorých sa to bytostne týka, tak mnohí sú z takto schválenej dôchodkovej reformy sklamaní. Hlavné problémy alebo hlavný problém tých obrovských rozdielov medzi novo priznanými dôchodkami časti dôchodcov, starobných dôchodcov a starodôchodcami, ten, ani týmto návrhom v podstate ani nevyriešime, naozaj, len cez valorizácie, do budúcna to bude trvať dlho a myslím si, že ako s tým kabátom, robíme len ďalšie chyby. Veď už iste aj vy máte stanoviská ľudí, poistných matematikov, ktorí sa tým zaoberajú, že len nespravodlivosti budeme ďalej prehlbovať. V zásade na tento problém existujú dve riešenia. Problém priznania si chyby, zmeny a dôslednejšej zmeny pravidiel a prepočítanie časti dôchodkov, k tomu sa veľa ľudí nehlási, lebo to považujú za princíp retroaktivity a podobné argumenty používajú; ten druhý, ktorý som zaregistroval, že má väčšiu podporu, je, že by sme časti tých neprávom postihnutých, ktorí dlho pracovali, aj po nároku na dôchodok, a nepoberali dôchodok, a šli tesne pred 1. januárom 2004 a ich dôchodok je v porovnaní s ich mladšími kolegami smiešny, tak by sme ho mohli, mohli by sme ho odstrániť. To je práve oblasť alebo to sú tí, ktorí by mohli byť pani ministerke blízki. To sú jej kolegovia, starí páni profesori, ktorí dnes majú dôchodok menej ako 10 000 korún a ich podriadení, ich asistenti alebo asistentky, ktoré už sú na dôchodku, ale mali viac informácií alebo odišli až po 1. januári 2004, tak majú dvakrát alebo teda dôchodok aj mnoho razy vyšší. Nie je to veľká množina, ale zdá sa mi, že keď by sme už akceptovali, že v dôchodkovom systéme z prvého piliera sa budú vyrubovať aj takéto dôchodky, tak myslím si, že minimálne treba odstrániť aspoň tú veľkú nespravodlivosť. Ja si myslím, že tých kategórií, ktoré sme tu vyrobili, je viac, ako hovorí pán poslanec Burian. Pamätáte si, že sme zrušili pracovné kategórie z bývalého režimu. Ale my sme nové kategórie zaviedli inými slovami, aj keď ich nevoláme kategóriami, ale ak si oni porovnávajú svoje dôchodky a pritom majú rovnaké roky odrobené, rovnaké príjmy mali, len výsledok je iný. Rovnako je problém vdovcov, že sme aj z vdovcov spravili dve kategórie, tých, ktorí ovdoveli pred 1. januárom 2004 a tých, ktorí ovdoveli po 1. januári 2004. Ja nebudem hovoriť o tých príkladoch, lebo my sa aj v iných argumentoch za zmenu opakujeme a o nich sme hovorili. Ale ak má platiť tá zásada, že pracovať sa oplatí, tak by sme mali využiť to druhé čítanie, lebo verím, že budeme hlasovať za to, aby zákon prešiel do druhého čítania. Tak na diskusie, na zmeny, ohlásil ich aj pán premiér, zatiaľ tento návrh nepovažujem za tú snahu vylepšovať reformy v poslednom roku volebného obdobia. Ja očakávam, že aj pani ministerka využije svoj priestor a vstúpi do tohto zákona aj po zvážení tých pripomienok z tej akademickej obce, ktorí sa určite aj na ňu obracajú alebo teda sa v blízkom čase obrátia. Dámy a páni, ja nie som, aby tie výhrady alebo isté pripomienky niekoho nezvádzali k tomu, že som proti dôchodkovej reforme. Ona je potrebná, je nevyhnutná, ale aby sme s ňou boli spokojní, aby s ňou bola spokojná čo najväčšia časť našich spoluobčanov, tak si vyžaduje razantnejší prístup, oveľa razantnejší, ako to urobila vláda, svojím návrhom novely zákon. Ďakujem vám za pozornosť.